
	Р Е П У Б Л И К А   Б Ъ Л Г А Р И Я

София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



										
РЕШЕНИЕ

№ РС-723-20-016
	Днес, 10.02.2021 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Председател: Сотир Цацаров
      	Заместник - председател: Антон Славчев
	Член: Антоанета Цонкова
	Член: Пламен Йоцов
	Член: Силвия Къдрева
У С Т А Н О В И:

	Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), образувано въз основа на Решение за образуване на производство за конфликт на интереси № КИ-226/25.11.2020 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-723/13.11.2020 г.
	Сигналът е подаден против Иван Новкиришки – заместник-кмет на Община Ч. б.
	По същество, в сигнала се твърди, че с Решение № 99/24.03.2020 г., Общински съвет Ч. б. е дал съгласие финансите на общината да се съхраняват в Търговска банка „..........“ АД, клон Ч. б., на който клон управител е съпругата на заместник-кмета Ноквиришки-З. Н.. Излагат се съмнения относно принципа на взетото решение на Общински съвет и с какво предложението на „*****“ банк е било по-конкуретно, както и дали са били потърсени предложения от други банки. 
	Към сигнала е приложено копие на Решение № 99/24.03.2020 г. на Общински съвет Ч. б.. 
	От кмета на Община Ч. б. са изискани и представени с писмо вх. № ЦУ01-657/14.01.2021 г. на КПКОНПИ, следните доказателства: Трудов договор № ЧР-03-328/15.11.2019 г., Заповеди № РД-09-689/20.11.2019 г. и № РД-09-40-20.01.2020 г. на кмета на Община Ч. б., Решение № 99 от 24.03.2020 г. по Протокол № 6 от заседание на Общински съвет Ч. б., Предложение на кмета на Община Ч. б. с рег. № 07-01-69/23.03.2020 г. по описа на Общински съвет Ч. б., Договор за банково обслужване от 01 април 2019 г. сключен между „Търговска банка *****“ АД и Община Ч. б., Договор за банково обслужване на извънбюджетна разплащателна сметка за целево разходване на средства, предоставени като безвъзмездна финансова помощ от ЕС по одобрен проект.
	Служебно е извършена справка в Регистър НБД „Население“.

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, ЕГН, адрес, електронен адрес, телефон и е подписан.
	Иван Новкиришки заема длъжността заместник-кмет на Община Ч. б. по силата на трудов договор № ЧР-03-328/15.11.2019 г., сключен с кмета на Община Ч. б., считано от 15.11.2019 г.
	От извършената справка и вписаните данни в Регистър НБД „Население“ е установено, че Иван Новкиришки е съпруг на З. Н. – Акт за брак ******/***** г. 
	Със Заповед № РД-09-689/20.11.2019 г., на основание чл. 44, ал. 2 във връзка с чл. 39, ал. 4 от ЗМСМА, кметът на Община Ч. б. е делегирал правомощия на Иван Новкиришки, в качеството му на заместник-кмет на Община Ч. б., при отсъствието му от общината да го замества и подписва в това число документи за поемане на задължение за извършване на разход по системата за двойния подпис: финансови документи, заповеди, документи свързани с управлението на всички оперативни програми, по които общината е бенефициент, в случай, че няма изрично упълномощено лице, както и предложения до Общински съвет Ч. б..
	Със следваща своя Заповед № РД-09-40/20.01.2020 г. кметът на Община Ч. б., на основание чл. 44, ал. 2 във връзка с чл. 39, ал. 4 от ЗМСМА, основна процедура „Делегиране на провомощия в Общинска администрация“ от Системата за финансово управление и контрол“ е делегирал свои правомощия на Иван Новкиришки-заместник-кмет на община Ч. б., като част от тях е да подписва изходяща кореспонденция на Община Ч. б., свързана с работата на Дирекция „Финансова политика и управление на човешките ресурси“, както и да подписва касови документи /ПКО и РКО/ на община Ч. б..
	С предложение с вх. № 07-01-69 от 23.03.2020 г. по описа на Общински съвет Ч. б., на основание чл. 53, ал. 1 от Правилника за организацията и дейността на Общински съвет, неговите комисии и взаимодействието му с общинската администрация, чл. 21, ал. 1, т. 10 от Закона за местното самоуправление и местната администрация /ЗМСМА/, т. 40 от ДДС № 06/23.12.2019 г. на Министерство на финансите и с цел по-доброто обслужване на разплащанията с второстепенните разпоредители с бюджетни кредити, на разходите по проектите, финансирани със средства от ЕС, кметът на Община Ч. б. е внесъл в Общински съвет Ч. б. за разглеждане  предложение за смяна на обслужващата банка на общината, като първостепенен разпоредител с бюджетни кредити. 
	С Решение № 99 от Протокол № 6 от проведено заседание на 24.03.2020 г., Общински съвет Ч. б., на основание чл. 21, ал. 1, т. 10 от ЗМСМА, т. 40 от ДДС № 06/23.12.2019 г. на Министерство на финансите и представеното предложение на кмета на общината в Общинския съвет с вх. № 07-01-69 от 23.03.2020 г., Общинският съвет е дал съгласие бюджетните сметки за плащанията в СЕБРА по кодовете за субсидиите от ЦБ, по кодовете за временни безлихвени заеми, сметки 7311 и сметка ИБСФ код 7443 на РА, да се прехвърлят от Търговска банка ** „************“ АД в Търговска банка „******“ АД, считано от 01.04.2020 г. и е задължил кмета на общината да сключи договор за банково обслужване с Търговска банка „*****“ АД.
	С Договор за банково обслужване от 1 април 2020 г., в гр. Ч. б., сключен между „Търговска банка ****“ АД, представлявано от Изпълнителните директори А.А. и М.Г., чрез пълномощника си З. Н. – Ръководител офис Ч.б., упълномощен с пълномощно с рег. № 5564/23.06.2016 г., и Община Ч. б., представлявана от Ц. Д., действащ в качеството на кмет на община Ч. б.-наричан „КЛИЕНТЪТ“, клиентът възлага, а банката приема да открие на името на Клиента, в качеството му на бюджетно предприятие и администратор на публични вземания банкови сметки, служещи за съхранение на пари на бюджетни предприятия и пари, предоставени на други лица от бюджети, извънбюджетни сметки и фондове, включени в консолидираната фискална програма, чрез които приема и извършва платежни операции в границите на разполагаемите средства по тях.
	С Договор сключен на 02.04.2020 г. за банково обслужване на извънбюджетна разплащателна сметка за целево разходване на средства, предоставени като безвъзмездна финансова помощ от ЕС по одобрен проект от 02.04.2020 г., в гр. Ч. б., сключен между „Търговска банка ****“ АД, представлявано от Изпълнителните директори А.А. и М.Г., чрез пълномощника си З. Н. – Ръководител офис Ч. б., упълномощен с пълномощно с рег. № 5564/23.06.2016 г. и Община Ч. б., представлявана от Ц. Д., действащ в качеството на кмет на община Ч. б.-наричан „КЛИЕНТЪТ“, клиентът възлага, а банката приема да открие и води на името на Клиента, в качеството му на бюджетно предприятие извънбюджетна сметка за получаване, разходване и отчитане на средства, представляващи безвъзмездна финансова помощ, предоставена на клиента по подмярка 7.2 „Ивнестиции в съдаването, подобряването или разширяването на всички видове малка по мащаби инфраструктури“ от мярка – 7 „Основни услуги и обновяване на селата в селските райони“ от Програма за развитие на селските райони за периода 2014-2020 г., съфинансирана от Европейския земеделски фонд за развитите на селските райони, с цел изпълнението на проект №15/07/2/0/00660, „Насърчаване на социалното приобщаване и икономическо развитие чрез реконструкция и рехабилитация на общински пътища на територията на община Ч. б.“, платима без срок на предизвестие от Клиента до Банката и съгласно условията на договора.   	

При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 48, ал. 1 от ЗПКОНПИ.
	За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Иван Новкиришки, в качеството си на заместник-кмет на Община Ч. б., считано от 15.11.2019 г. е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.
	С оглед горното КПКОНПИ е компетентна да разгледа подадения сигнал.
	Наличието на брак между Иван Новкиришки и З. Н. - негова съпруга, обуславя свързаност помежду им, по смисъла на § 1, т. 15, б. „а“ от ДР на ЗПКОНПИ.
	На основание чл. 44, ал. 1 и ал. 2 от Закона за местното самуправление и местната администрация /ЗМСМА/, част от правомощията на кмета на общината е да ръководи цялата изпълнителна дейност на общината, назначава и освобождава от длъжност заместник-кметовете на общината и да издава заповеди. 
	Съгласно чл. 39, ал. 2 и ал. 4 от ЗМСМА, кметът на общината, определя със заповед заместник-кмет, който го замества при отсъствието му от общината, както и да оправомощави заместник-кметове да изпълняват негови правомощия в случаите, когато това е предвидено в закон.
	С указание ДДС № 06/23.12.2019 г. на министъра на финансите, в т. 40 от същото е указано, че при извършване смяна на обслужващата банка на община относно плащанията в СЕБРА по кодове за субсидиите от централния бюджет, по кодовете за временните безлихвени заеми и сметки 7311, общината следва да посочи, че смяната е одобрена общинския съвет или от кмета на общината, доколкото е оправомощен за това, съгласно съответните актове на общинския съвет, както и да приложи към уведомителното си писмо документа, удостоверяващ направения от общинския съвет избор за нова обслужваща банка или копие на акта, с който кметът е оправомощен да одобрява смяна на обслужващата банка.
	В тази връзка, на основание внесеното с докладна записка рег. № 07-01-69/23.03.2020 г.в Общински съвет Ч. б., предложение на кмета на община Ч. б. относно смяна на обслужващата банка на община Ч. б., като първостепенен разпоредител с бюджетни кредити, Общинският съвет е приел Решение № 99 от Протокол № 6 от проведено заседание на 24.03.2020 г., с което е дал съгласие бюджетните сметки за плащанията в СЕБРА по кодовете за субсидиите от ЦБ, по кодовете за временни безлихвени заеми, сметки 7311 и сметка ИБСФ код 7443 на РА, да се прехвърлят от Търговска банка *** „*******“ АД в Търговска банка „****“ АД, считано от 01.04.2020 г. 
	В изпълнение на т. 2 от посоченото решение на Общинския съвет Ч. б., кметът на община Ч. б. е сключил Договор за банково обслужване от 1 април 2020 г., в гр. Ч. б. и Договор от 02.04.2020 г. за банково обслужване на извънбюджетна разплащателна сметка за целево разходване на средства, предоставени като безвъзмездна финансова помощ от ЕС по одобрен проект от 02.04.2020 г., в гр. Ч. б. с „Търговска банка ***“ АД, представлявано от Изпълнителните директори А.А. и М.Г., чрез пълномощника си З. Н. – Ръководител офис Ч. б. и Община Ч. б., представлявана от Ц. Д., действащ в качеството на кмет на община Ч. б..
	От събраните по преписката доказателства не се установи Иван Новкиришки, в качеството си на заместник-кмет на Община Ч. б., да е упражнил правомощия във връзка с внесеното предложение с вх. № 07-01-69 от 23.03.2020 г. в Общински съвет Ч. б., сключените от община Ч. б. Договор за банково обслужване от 1 април 2020 г., в гр. Ч. б. и Договор от 02.04.2020 г. за банково обслужване на извънбюджетна разплащателна сметка за целево разходване на средства, предоставени като безвъзмездна финансова помощ от ЕС по одобрен проект от 02.04.2020 г., в гр. Ч. б. с „Търговска банка *****“ АД, представлявано от Изпълнителните директори А. А. и М. Г., чрез пълномощника си З. Н. – Ръководител офис Ч. б. и Община Ч. б., представлявана от Ц. Д., действащ в качеството на кмет на община Ч. б..
	Предвид изложеното, се налага извода, че липсват упражнени правомощия по служба от Иван Новкиришки, в качеството му на заместник-кмет на Община Ч. б. и лице, заемащо висша публична длъжност, по отношение на внесеното предложение с вх. № 07-01-69 от 23.03.2020 г. в Общински съвет Ч. б., сключените от община Ч. б. Договор за банково обслужване от 1 април 2020 г., в гр. Ч. б. и Договор от 02.04.2020 г. за банково обслужване на извънбюджетна разплащателна сметка за целево разходване на средства, предоставени като безвъзмездна финансова помощ от ЕС по одобрен проект от 02.04.2020 г. 
	Липсата, на който и да е елемент от понятието „конфликт на интереси“ обуславя невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма.
	Предвид горното, Комисията за противодействие на корупцията и за отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,

РЕШИ:

	НЕ УСТАНОВЯВА конфликт на интереси по отношение на Иван Новкиришки с ЕГН **********, заместник-кмет на Община Ч. б. и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с внесено предложение с вх. № 07-01-69 от 23.03.2020 г. в Общински съвет Ч. б., сключените Договор за банково обслужване от 1 април 2020 г., в гр. Ч. б. и Договор от 02.04.2020 г. за банково обслужване на извънбюджетна разплащателна сметка за целево разходване на средства, предоставени като безвъзмездна финансова помощ от ЕС по одобрен проект от 02.04.2020 г., в гр. Ч. б. с „Търговска банка ****“ АД, поради липса на упражнени правомощия по служба. 

	Препис от решението да се изпрати на Окръжна прокуратура П., с оглед преценка за реализиране на правомощията й по чл. 76, ал. 2 от ЗПКОНПИ.
	
	Препис от решението да се изпрати на Иван Новкиришки – заместник-кмет на Община Ч. б., на основание чл. 75, т. 1 от ЗПКОНПИ.

	КОМИСИЯ:

	ПРЕДСЕДАТЕЛ:…………/п/…………….…………./СОТИР ЦАЦАРОВ/

	ЗАМЕСТНИК - ПРЕДСЕДАТЕЛ:……/п/…………/АНТОН СЛАВЧЕВ/

	ЧЛЕН:…………………/п/……………………/АНТОАНЕТА ЦОНКОВА/

	ЧЛЕН:………………/п/…...……………....…………../ПЛАМЕН ЙОЦОВ/

	ЧЛЕН:……………/п/……………………................../СИЛВИЯ КЪДРЕВА/

